Zásahy hliadok MsP v 44. týždni
	V týždni od 1. novembra do 7. novembra 2010 preverovali hliadky mestskej polície v hlavnom meste 2083 udalostí. Medzi nimi bolo aj 239 takých, ktoré po overení hliadkami priamo na mieste sa ukázali ako neopodstatnené.
	K opodstatneným prípadom však možno zaradiť zistené a riešené priestupky motoristov voči pravidlám bezpečnosti a plynulosti v cestnej premávke a takýchto porušení bolo v priebehu týždňa 1376. Na miestach vyhradených pre zdravotne postihnutých občanov bez oprávnenia parkovať na nich zaparkovali svoje vozidlá štyria motoristi.
	V oblasti porušení pravidiel verejného poriadku zistili a riešili hliadky MsP 29 prípadov a majitelia psov nerešpektovaním všeobecne záväzných nariadení, ktorými sa upravujú niektoré podmienky držania psov tieto porušili 38 krát.
	Čistota a poriadok na verejných priestranstvách bola ľahostajná pre 92 priestupcov a neporiadok okolo kontajnerových stojísk bol zistený v 26 prípadoch. Pravidlá ambulantného predaja a trhového poriadku nerešpektovalo 12 predávajúcich. 
	Nedodržanie stanovených prevádzkových hodín bolo zistené v štyroch prípadoch. Z trávnatých plôch si miesto zaparkovania pre svoje motorové vozidlo zvolilo 89 motoristov.
	Štatistika mestskej polície za sledovaný týždeň ďalej hovorí, že v pešej zóne bratislavského Starého Mesta riešili hliadky 11 porušení. Tri priestupky súviseli s obťažovaním okoloidúcich.
	Napriek zákazu konzumácie alkoholických nápojov na verejných priestranstvách si tieto „doprialo“ 78 konzumentov. Fajčiari nerešpektovaním niektorých ustanovení zákona na ochranu nefajčiarov tým, že fajčili na zastávkach mestskej hromadnej dopravy zákon porušili 31 krát.
	Najviac priestupkov riešili hliadky mestskej polície v 44. týždni na ulici Svornosti a to 47. Blokovacie zariadenie si na svojich vozidlách našlo 653 motoristov a 178 vodičov si po odtiahnuté vozidlá muselo zájsť do areálov príslušných odťahovacích služieb.